Haraldslund Svømmehal i Aalborg slår fredag aften dørene op for et kurbad for naturister. Kurbadet er åbent for alle, og det foregår uden badetøj. - Vi synes, at Haraldslund har nogle rigtigt dejlige rammer for wellness og samtidig ligger centralt og let tilgængeligt i Aalborg. Derfor er vi meget glade for Haraldslunds positive indstilling til nøgen wellness, siger Kim Bindesbøll Andersen, der er formand i Danske Naturister Nord. Ved aftenens wellness-arrangement er der åbent i for eksempel dampbad, spabad og sauna både indendørs og udendørs. Indtil videre er der kun planlagt det ene arrangement, men både Haraldslund Svømmehal og Danske Naturister er klar på at gentage arrangementet, hvis der er opbakning til det. - Fra Danske Naturister vil vi gerne være med til at fremme mulighederne for nøgenwellness og generelt udbrede en kultur, hvor nøgenhed opfattes som almindelig, naturlig og ufarlig, siger Kim Bindesbøll Andersen.
Fredag aften vil Haraldslund i Aalborg lægge rammen om en kurbadsaften for naturister.